ลือสนั่น! GPSC ทุ่มแสนล้านเหมา GLOW ยกเข่ง 69%
ลือสนั่น! GPSC ทุ่มแสนล้านเหมา GLOW ยกเข่ง 69%
14 มิ.ย. 2561

ผู้สื่อข่าวรายงานว่า ขณะนี้มีกระแสข่าวเกิดขึ้นกรณี บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC อยู่ระหว่างการเจรจาขั้นสุดท้ายเพื่อเข้าทำสัญญาซื้อหุ้นบริษัท โกลว์ พลังงาน จำกัด (มหาชน) หรือ GLOW จำนวน 1,009,376,874 หุ้น หรือคิดเป็น 69% ในกรอบราคา 92-104 บาท/หุ้น จากผู้ถือหุ้นใหญ่อันดับ 1 และ 2  คือ บริษัท เอ็นจี โฮลดิ้ง (ประเทศไทย) จำกัด และ ENGIE GLOBAL DEVELOPMENTS B.V.   
ทั้งนี้ จากการตรวจสอบพบว่าวันนี้ (14 มิ.ย.) บริษัทหลักทรัพย์ซีจีเอส-ซีไอเอ็มบี (ประเทศไทย) จำกัด ได้ระบุในบทวิเคราะห์ถึงความเป็นไปได้ของการทำรายการดังกล่าว พร้อมกับมีการประเมินราคาพื้นฐานของ GLOW ที่ระดับ 92 บาทต่อหุ้น
ขณะเดียวกันบริษัทหลักทรัพย์ภัทร จำกัด (มหาชน) มีการประเมินราคาพื้นฐานหุ้น GLOW ไว้ก่อนหน้านี้เช่นกัน โดยให้ราคาเหมาะสมอยู่ที่ระดับ 104 บาท ดังนั้นหากอ้างอิงกรอบราคาดังกล่าวคือ 92-104 บาท จึงมีการประเมินในเบื้องต้นว่า GPSC ต้องใช้เงินลงทุนเพื่อซื้อหุ้น GLOW ในกรอบ 9.29 หมื่นลบ.- 1.05 แสนลบ. เพื่อให้ได้สัดส่วน 69% ก่อนหน้าจะต้องมีการทำคำเสนอซื้อ หรือ Tender Offer ต่อไป
ทั้งนี้ มีรายงานข่าวว่า บล.ภัทร เป็นที่ปรึกษาทางการเงินหลักสำหรับรายการซื้อขายที่กำลังจะเกิดขึ้นครั้งนี้
ด้านราคาหุ้นทั้ง 2 หลักทรัพย์ติดในกลุ่มที่มีมูลค่าซื้อขายสูงสุดโดย GPSC ณ เวลา 16.02 น. อยู่ที่ระดับ 72.50 บาท บวก 1.75 บาท หรือ 2.47% สูงสุดที่ระดับ 73 บาท ต่ำสุดที่ระดับ 70 บาท มูลค่าซื้อขาย 729.98 ล้านบา ส่วน GLOW ณ เวลา 16.03 น. อยู่ที่ระดับ 87.75 บาท บวก 4.00 บาท 4.78% ด้วยมูลค่าซื้อขาย 1.53 พันล้านบาท